b'\n_START_ARTICLE_\nMelodije srca\n_START_PARAGRAPH_\nMelodije srca (s podnaslovom Revija mode, plesa in glasbe) je opereta v treh dejanjih Janka Gregorca na libreto Hinka Stepan\xc4\x8di\xc4\x8da. Krstna predstava operete je bila v ljubljanski Operi 28. decembra 1943 in je bila pri ob\xc4\x8dinstvu lepo sprejeta. Datum krstne predstave je bil kar trikrat odlo\xc5\xbeen zaradi bolezni interpretinje glavnega \xc5\xbeenskega lika sopranistke Manje Mlejnik. Ker je tedaj v Ljubljani zaradi vojnih razmer veljala policijska ura, je bil za\xc4\x8detek \xc5\xbee ob 16.00. Dirigent predstave je bil skladatelj, re\xc5\xbeiser Emil Frelih in koreograf Peter Golovin. Zadnja, druga postavitev operete je bila 64 let kasneje, in sicer 1. decembra 2007 v \xc5\xbdalcu. Ob tej prilo\xc5\xbenosti je besedilo predelal Henrik Neubauer, ki je ob tem zapisal, da je to najbolj\xc5\xa1a slovenska opereta.\n_START_SECTION_\nPrvo dejanje\n_START_PARAGRAPH_\nSpomlad 1940, modna revija v Veleblagovnici Noblesa._NEWLINE_Na modni reviji nastopajo kot manekenke \xc5\xa1tudentke, ki si tako slu\xc5\xbeijo denar za \xc5\xa1tudij na glasbeni akademiji. Vodja veleblagovnice Anton Arni\xc4\x8d najavlja modele, ki jih je kreirala modna risarka Gizela. Med obiskovalci je tudi baron Milavski, ki je zaljubljen v manekenko Silvo. Ob koncu ji \xc5\xbeeli izro\xc4\x8diti \xc5\xa1opek, ki pa ga prestre\xc5\xbee v barona zaljubljena Gizela. Po koncu revije manekenke pobarajo Arni\xc4\x8da, ki ga ljubkovalno kli\xc4\x8dejo Stri\xc4\x8dek, kak\xc5\xa1na bo prihodnja prireditev. Razkrije jim, da bo povezana s pesmijo na temo melodij srca. Silva poskusno zapoje to pesem, vendar ugotovijo, da potrebujejo \xc5\xa1e mo\xc5\xa1ki glas, in sicer tenorista. Na vratih veleblagovnice se tik pred njenim zaprtjem pojavi Zvonko Okreti\xc4\x8d, ki za svojega nadrejenega nujno potrebuje novo kravato za ve\xc4\x8derni nastop. Med Zvonkom in \xc5\xa1tudentko Vero se zgodi ljubezen na prvi pogled. V trgovino zatem pride \xc5\xa1e nestrpni Marjan, ki \xc4\x8daka svojega tajnika s kravato. Dekleta ga prepoznajo in ga obkro\xc5\xbeijo, \xc5\xbeele\xc4\x8d njegov avtogram. Prepri\xc4\x8dajo ga, da jim nekaj zapoje. Marjan se zagleda v Silvo, ki ji podari \xc5\xa1opek z mize. Ker jo poljubi, je Silva ogor\xc4\x8dena. Zvonko pred odhodom vsem navzo\xc4\x8dim podari vstopnice za ve\xc4\x8derno predstavo. Vsi z veseljem sprejmejo povabilo, le Silva se obotavlja, saj jo je sre\xc4\x8danje zmedlo.\n_START_SECTION_\nDrugo dejanje\n_START_PARAGRAPH_\nBled, pozno poletno popoldne._NEWLINE_Na vrtu hotela vlada spro\xc5\xa1\xc4\x8deno vzdu\xc5\xa1je. Ob zvokih glasbe ple\xc5\xa1e veliko parov, med njimi so tudi Stri\xc4\x8dek, Vera, Gizela in Milavski. Amalija Mirti\xc4\x8d jih opazuje izza svoje mize. Baron med plesom Gizeli nerodno stopi na nogo, a mu nezgodo oprosti. Napovedovalec navzo\xc4\x8de povabi na ve\xc4\x8derni dobrodelni koncert v veliki dvorani, kjer bo nastopil tenorist Marjan Barili\xc4\x8d. Vera postane sre\xc4\x8dna, saj bo tako spet videla Zvonka. Stri\xc4\x8dek in Amalija si v pesmi izpovesta naklonjenost, Vera in Zvonko pa po njegovem prihodu javno objavita zaroko. S partije tenisa se vrneta tudi Silva in baron; slednji jo je \xc5\xbeelel osvajati, a Silva ni pristala. Se je pa baronu dobrikala Gizela, ki ju je spremljala._NEWLINE_V hotel pride Ala Barili\xc4\x8d, ki ima podpisano pogodbo za hotelske nastope, hkrati pa \xc5\xbeeli osvojiti Marjanovo srce. Pojavi se Marjan, ki daje intervjuje. Vmes dobi brzojavko, da se bo ve\xc4\x8dernega nastopa udele\xc5\xbeila tudi njegova mati. Mimo pride Silva, vendar ji Marjan zastavi pot. Ona je ljubosumna, saj je prepri\xc4\x8dana, da je poro\xc4\x8den ali pa ima \xc5\xbee drugo dekle. Njeno ljubosumje podkrepi natakar, ki Marjanu naznani prihod gospe Barili\xc4\x8d._NEWLINE_Ve\xc4\x8derni koncert se pri\xc4\x8dne z baletnim nastopom, sledi Alin nastop ter \xc5\xa1panski ples. Na koncu nastopi \xc5\xa1e Marjan, ki zapoje pesem Srce vklenila si. Po nastopu se Marjan izvije nadle\xc5\xbeni Ali in prisede k Stri\xc4\x8dkovemu omizju, Silva pa pobegne v hotel.'